**Všetkým záujemcom**

Váš list číslo / zo dňa Naše číslo Vybavuje / linka Banská Bystrica

30.05.2024 2492/2024/520 Ondríková/+421 905 444 449 18.06.2024

**Vec: Vysvetlenie súťažných podkladov č. 1**

Verejný obstarávateľ LESY Slovenskej republiky, štátny podnik obdržal dňa 30.05.2024 prostredníctvom komunikačného rozhrania systému JOSEPHINE žiadosť o vysvetlenie súťažných podkladov od jedného zo záujemcov v rámci verejnej súťaže na predmet zákazky **„Nákup pohonných látok a súvisiacich produktov a služieb prostredníctvom palivových kariet (bezhotovostne) a veľkoobchodných dodávok do veľkokapacitných nádrží pre LESY Slovenskej republiky, š.p.“,** ktorá bola vyhlásená oznámením o vyhlásení verejného obstarávania uverejneným v Úradnom vestníku Európskej únie zo dňa 14.05.2024 pod číslom 2024/S 93-282434 a dňa 15.05.2024 vo Vestníku verejného obstarávania vedeného Úradom pre verejné obstarávanie č.93/2024 pod značkou 12716 – MST.

Verejný obstarávateľ podáva podľa § 48 zákona č. 343/2015 Z.z. o verejnom obstarávaní a o zmene a doplnení niektorých zákonov v znení neskorších predpisov (ďalej len „zákon“) nasledovné vysvetlenie súťažných podkladov:

**Otázka č.1**

*Dovoľujeme si touto cestou požiadať verejného obstarávateľa o vysvetlenie k nasledujúcim bodom pre Časť 1-8.*

*1.1. Spôsob určenia ceny a Stanovenie celkovej ceny citujem: Jednotková cena za jeden liter pohonných látok bude stanovená ako priemerná mesačná cena za jeden liter príslušnej pohonnej látky v Eur bez DPH znížená o percento zľavy poskytnutého úspešným uchádzačom na jeden liter pohonných látok.*

*Zároveň požaduje predložiť v stanovení celkovej ceny, cenu ktorá je platná ku dňu predloženia ponúk.*

*Otázka č.1 - Týmto si dovoľujem požiadať verejného obstarávateľa, o zodpovedanie otázky, aký postup verejný obstarávateľ zvolí , keďže práve v období v lehote na predkladanie ponúk sa mení mesačná cena na štatistickom portáli t.j. okolo 12.- 13. Júna. Z dôvodu, že ide o pomerne veľkú súťaž s prípravou, s podpismi štatutárov a následným skenovaním dokumentácie je potrebné túto súťaž pripravovať dostatočne vopred. Cena sa v takomto prípade môže líšiť u viacerých uchádzačov t.j. nebude sa vychádzať z rovnakých podmienok. V prípade, že sa cena zmení 12. júna, nebudeme mať dostatočný priestor dokumentáciu opraviť. Z tohto dôvodu je vhodné, aby verejný obstarávateľ prehodnotil a zadefinoval konkrétny deň , cca 1 týždeň pred termínom na predloženie ponuky, z ktorého sa bude vychádzať pri stanovení ceny a následne výpočtu % zľavy. Vtedy bude cena pre všetkých uchádzačov rovnaká.*

**Odpoveď verejného obstarávateľa:**

Verejný obstarávateľ požaduje určenie celkovej ceny iba informatívne, podstatná je výška zľavy z ceny za 1 liter pohonných látok. Verejný obstarávateľ uznáva, že pre porovnanie ponúk by bolo dobré vychádzať z rovnakých podmienok a preto určuje, že sa bude vychádzať z mesačných  májových cien pohonných látok, ktoré sú už v súčasnosti zverejnené.

**Otázka č. 2**

*1.2. Otázka č.2 Bankové záruky – Dovoľujem si Vás požiadať o informáciu, či je možné v prípade, že uchádzač predloží súťažnú ponuku na viacero častí, nechať vystaviť jednu bankovú záruku súčtom týchto častí. Otázka sa týka len častí na palivové karty.*

*Zároveň, ak je banková záruka vystavená elektronicky aj s elektronickým podpisom, rozumieme správne, že takúto záruku treba predložiť aj osobne do sídla verejného obstarávateľa?*

**Odpoveď verejného obstarávateľa**

V prípade predloženia ponuky na viacero častí môže byť vystavená jedna banková zábezpeka s názvom častí, na ktoré sa vzťahuje. Banková záruka vystavená elektronicky aj s elektronickým podpisom je zvyčajne doručená cez IS Josephine. Fyzické doručenie verejný obstarávateľ nevyžaduje – už má predložený originál elektronicky.

**Otázka č. 3**

*1.3. – Verejný obstarávateľ uviedol v prílohe č.2 Časť 1 – Adresy organizačných zložiek vzdialenosť do 20 km. V súťažných podkladoch požaduje v opise predmetu zákazky Minimálny zoznam miest čerpacích staníc uchádzača:*

*Slovenská republika – neoddeliteľnou podmienkou a požiadavkou verejného obstarávateľa na dodávky pohonných látok, je plošné pokrytie celého územia Slovenskej republiky čerpacími stanicami/výdajnými miestami uchádzača (vlastnými a/alebo zmluvnými čerpacími stanicami pohonných látok), akceptujúcich palivové karty ako prostriedku bezhotovostnej úhrady za odobraté pohonné látky. Uchádzač musí disponovať čerpacími stanicami/výdajnými miestami plošne pokrývajúcimi územie Slovenskej republiky, a to minimálne:*

*postačujúce je pokrytie každého okresu minimálne jednou čerpacou stanicou.*

*Otázka č.3 Ktorá požiadavka je správna? Okresy, alebo vzdialenosti do 20 km pri Časti 1?*

**Odpoveď verejného obstarávateľa**

Verejný obstarávateľ prehodnotil podmienku plošného pokrytia celého územia Slovenskej republiky a aby nediskriminoval uchádzačov s nižším počtom čerpacích staníc, stanovil v časti č. 1 „Nákup pohonných látok do motorových vozidiel a súvisiacich produktov a služieb prostredníctvom palivových kariet“ zákazky nové vyhodnocovacie kritérium: **Pokrytie odberných miest verejného obstarávateľa čerpacími stanicami uchádzača v %**. Bližšie informácie sa nachádzajú v upravených súťažných podkladoch.

**Otázka č. 4**

*1.4 . Časť 9- Verejný obstarávateľ požaduje pri Spôsobe určenia ceny Jednotková cena za jeden liter pohonných látok bude stanovená ako priemerná mesačná cena za jeden liter príslušnej pohonnej látky v Eur bez DPH znížená o percento zľavy poskytnutého úspešným uchádzačom na jeden liter pohonných látok.*

*Otázka č.4 Verejný obstarávateľ by mal v takomto prípade prihliadať na aktuálne ceny pohonných hmôt a nie na mesačné priemerné ceny, ktoré sú zverejňované cca so 6 týždňovým odstupom cien .Mesačný štatistik pri veľkoobchodných cenách požadovaný pre časť 9 nekopíruje aktuálnosť cien. Ceny sa aktuálne menia i niekoľkokrát do týždňa. Neprehodnotí verejný obstarávateľ cenotvorbu na týždenný štatistik?*

*Pre ilustráciu uvádzame ceny na slovenskom trhu*

*cena za 1 liter nafty motorovej na mesačnom štatistiku 1,562 EUR*

*cena za 1 liter nafty motorovej na týždennom štatistiku 1,507 EUR*

*cena za 1 liter nafty motorovej aktuálna v sieťach čerpacích staníc 1,517 EUR*

**Odpoveď verejného obstarávateľa:**

Verejný obstarávateľ má dobré skúsenosti s navrhovanou mesačnou cenotvorbou. Všetky denné a týždenné výkyvy cien sa prenesú do priemernej mesačnej ceny za jeden liter príslušnej pohonnej látky, preto verejný obstarávateľ neuvažuje so zmenou cenotvorby.

**Vzhľadom na významnú úpravu súťažných podkladov sú dátumy posunuté nasledovne:**

**Lehota na predkladanie ponúk: 19.07.2024 10.00 hod.**

**Dátum otvárania ponúk: 19.07.2024 10.10 hod.**